**Sak 8.9 Anstendig arbeidsliv under press, igjen**

**Vi i SV vil vi arbeide for 6-timers dag med full lønnskompensasjon, og mener økt grunnbemanning og hele faste stillinger er løsningen for framtiden. Dette vil bidra til at vi får flere i arbeid, og flere vil jobbe heltid. Flere vil klare å stå lenger i jobb, vi kan inkludere flere i arbeidslivet, det vil bidra til likestilling, og et bedre familieliv.**

Januar 2015 sto SV og flere andre parti sammen med en samlet fagbevegelse opp mot Høyre/ FrP-regjeringens rasering av arbeidsmiljøloven. Vi kjempet for retten til fast ansettelse og ei anstendig arbeidstid. I år kan det bli nødvendig med ny mobilisering. Arbeidstidsutvalget som er oppnevnt av regjeringen, foreslår en rekke endringer, som vil bety økt belastning for den enkelte arbeidstaker. Etter svekkelsene som ble vedtatt i fjor av H, FrP, V og KrF, kommer nå oppfølgingen fra regjeringen.

Jobber du turnus i dag, blir din arbeidsgiver enig med din tillitsvalgte om gjennomsnittsberegning av din arbeidstid. Arbeidstidsutvalget foreslår at arbeidsgiver kan bestemme dette uten å lage en avtale med din tillitsvalgte. I praksis betyr det at sjefen din kan lage en turnus der du som ansatte arbeider opp mot 48 timer i uka, uten at din tillitsvalgte skal godkjenne dette.

Arbeidstidsutvalget foreslår også at arbeidsgiver alene skal kunne lage turnuser der ansatte jobber 10 timers vakt. Praksisen i dag er at det i all hovedsak er nattevakter som har 10 timers vakter fordi tillitsvalgte har sagt nei til å innføre en slik praksis for alle. Dersom Arbeidstidsutvalget sine forslag går igjennom, vil et nei fra din tillitsvalgt ikke lenger ha noe som helst effekt. Det samme gjelder arbeidsfri mellom vaktene, der Arbeidstidsutvalget foreslår at tillitsvalgte skal fratas muligheten til å sette foten ned for kortere arbeidsfri mellom vaktene.

**Vi i SV er enige med Fagforbundet som frykter at samarbeidet mellom arbeidsgiver og tillitsvalgt om turnus i framtiden blir svekket, og at tillitsvalgte i praksis blir fratatt muligheten til å si nei til dårlig turnus. Dette vil gå ut over ansattes helse, og kvaliteten på tjenesten. I tillegg bryter det med den norske modellen og det godt etablerte trepartssamarbeidet.**

Nina Horpestad, fylkesleder i Norsk Sykepleierforbund skriver i Haugesunds Avis om Arbeidslivsutvalgets flertall som foreslår å gi arbeidsgivere utvidet rett til å iverksette turnuser uten avtale med tillitsvalgte. Hun er bekymret for at de vil fastsette turnuser som pålegger sykepleiere hyppigere søndagsarbeid fordi de tror det vil løse helsesektorens utfordringer med helgeproblematikken. Som fylkesleder i Norsk Sykepleierforbund frykter hun at en slik tilnærming vil ha motsatt effekt.

Hun skriver at det ukentlig inngås turnusavtaler som ivaretar både hensynet til den ansattes helse – og velferdsbehov og hensynet til pasientenes behov for kompetanse. Ved dialog mellom partene etableres ordninger som gjør at den ansatte opplever medbestemmelse og verdsetting. Avgjørende for suksess med en turnus er ikke bare hvordan vaktene og helgene er fordelt – det er også at de ansatte opplever å ha medbestemmelse i prosessen.

Vi i SV støtter Horpestad i Sykelpeierforbundet, som er bekymret for et utvalg som uttrykker mistillit til det gode samarbeidet som gjøres mellom lokale parter i kommuner og sykehus hver dag, et utvalg som oppriktig synes å tro at pisk er rette verktøy for å få flere sykepleiere til å jobbe enda flere søndager enn de allerede gjør.

**Klassekampen har hatt en artikkel om det nye arbeidslivet, der Finn.no håper å formidle småjobber for sju milliarder kroner. De kaller det talentøkonomi, og Sondre Gravir, administrereden direktør i Finn sa på NHOs årskonferanse at 40 til 50% av arbeidsstokken i USA vil være frilansere om fem år. Schibsted har kapret rubikkmarkedet i Norden, og de har posisjonert seg til å vinne det voksende markedet for formidling av småjobber med sin tjeneste Finn småjobb. Dette vil bidra til skatteundragelse, og i verste fall vil det offentlige måtte skaffe seg vikarer gjennom dette systemet.**

I Klassekampen kan vi og lese om leder for Akademikerne, Knut Aarbakke, som ser en utvikling i nye arbeidsformer, der fast ansettelse i økende grad blir avløst av selvstendige næringsdrivende som jobber i løsere tilknyttede fellesskap, gjerne i tidsavgrensede prosjekter. Han mener det er en sannsynlig og ønsket utvikling, fordi det kan gi mer innovasjon, og samtidig gi enkeltindivider større frihet. Aarbakke ønsker et nytt lovverk som i større grad likestiller selvstendige med ansatte når det gjelder trygdeordninger. Bare slik kan vi gjøre oss relevante for den nye generasjonen som er på vei inn i arbeidslivet, mener Aarbakke.

**Vi i SV mener at arbeidere som har usikre arbeidsforhold, kanskje fra dag til dag, slik som både Gravir og Aarbakke taler varmt for, ikke har mulighet for en forutsigbar hverdag. De kan ikke planlegge dagene sine, og vil heller ikke vil få mulighet til å skaffe seg bolig og etablere seg. Forutsigbarhet i hverdagen er viktigere på sikt, enn den oppskrytte frihetene til å velge om eller når du vil arbeide.**

**Den tekologiske utviklingen vil bidra til effektivisering, slik at de som jobber kan gjøre arbeidet mer effektivt. Innovasjon er ikke resultat av løse, usikre arbeidsforhold. Ved full lønnskompensasjon vil vi redusere både ufrivillig og såkalt frivillig deltid og vi får mindre sykefravær.**

**Vi vil vi arbeide for prøveordninger med 6-timersdag, slik at vi kan dokumentere den positive effekten. I Oslo gikk sykefraværet i en barnehage ned med 56%.**

**SV vil 6-timers dag, fordi vil har tillit til ansatte, og fordi vi trenger det. Nå!**

**Enstemmig vedtatt på årsmøtet**

**Sandnes SV**